**(neuradno prečiščeno besedilo)**

* Uradni list RS, št. 81/16 z dne 16. 12. 2016 – osnovno besedilo (velja od 17. 12. 2016)
* Uradni list RS, št. 12/17 z dne 10. 3. 2017 – spremembe (veljajo od 11. 3. 2017)

Na podlagi tretjega odstavka 13. člena Zakona o bančništvu (Uradni list RS, št. 25/15, 44/16 – ZRPPB in 77/16 – ZCKR; v nadaljevanju ZBan-2), enajstega odstavka 182. člena Zakona o plačilnih storitvah in sistemih (Uradni list RS, št. 58/09, 34/10, 9/11, 32/12, 81/15 in 47/16; v nadaljevanju ZPlaSS), 83. člena Zakona po potrošniških kreditih (Uradni list RS, št. 77/16; v nadaljevanju ZPotK-2) in prvega odstavka 31. člena Zakona o Banki Slovenije (Uradni list RS, št. 72/06 – uradno prečiščeno besedilo in 59/11) izdaja Svet Banke Slovenije

**SKLEP**

**o uporabi Smernic o nadzoru in ureditvi upravljanja bančnih produktov**

1. **člen**

**(Namen in področje uporabe smernic)**

1. Evropski bančni organ je na podlagi prvega odstavka 16. člena Uredbe (EU) št. 1093/2010 Evropskega parlamenta in Sveta z dne 24. novembra 2010 o ustanovitvi Evropskega nadzornega organa (Evropski bančni organ) in o spremembi Sklepa št. 716/2009/ES ter razveljavitvi Sklepa Komisije 2009/78/ES dne 22. marca 2016 objavil Smernice o nadzoru in ureditvi upravljanja bančnih produktov (v nadaljevanju: smernice), ki so objavljene na njegovi spletni strani.
2. Smernice iz prvega odstavka tega člena urejajo vzpostavitev nadzora nad produkti in ureditev upravljanja za proizvajalce in distributerje kot sestavnega dela splošnih organizacijskih zahtev, povezanih s sistemi notranjih kontrol in se nanašajo na notranje procese, funkcije in strategije, katerih namen je oblikovanje produktov, njihovo dajanje na trg in pregledovanje v življenjskem ciklu.

(3) Smernice se uporabljajo za:

1. finančne institucije, kot so opredeljene v prvem odstavku 4. člena Uredbe (EU) št. 1093/2010 in

2. pristojne organe, kot so opredeljeni v drugem odstavku 4. člena Uredbe (EU) št. 1093/2010.

1. **člen**

**(Vsebina sklepa in obseg uporabe smernic)**

(1) S tem sklepom Banka Slovenije določa uporabo smernic za:

1. banke in hranilnice, ki so v skladu z ZBan-2 pridobile dovoljenje za opravljanje bančnih storitev v Republiki Sloveniji (v nadaljevanju: banke),

2. plačilne institucije, ki so v skladu z ZPlaSS pridobile dovoljenje za opravljanje plačilnih storitev kot plačilna institucija v Republiki Sloveniji in družbe za izdajo elektronskega denarja, ki so v skladu z ZPlaSS pridobile dovoljenje za opravljanje storitev izdajanja elektronskega denarja v Republiki Sloveniji,

3. dajalce kreditov, ki opravljajo storitev finančnega zakupa nepremičnin v skladu z ZPotK-2 in kreditne posrednike pri posredovanju potrošniških kreditov za nepremičnino v skladu z ZPotK-2 in

4. Banko Slovenije, kadar v skladu z ZBan-2, Uredbo (EU) št. 575/2013 Evropskega parlamenta in Sveta z dne 26. junija 2013 o bonitetnih zahtevah za kreditne institucije in investicijska podjetja ter o spremembi Uredbe (EU) št. 648/2012 (UL L št. 176 z dne 27. junija 2013, str. 1; v nadaljevanju Uredba (EU) št. 575/2013), ZPlaSS in ZPotK-2 v vlogi pristojnega organa izvaja pristojnosti in naloge nadzora nad subjekti iz 1., 2. in 3. točke tega odstavka.

(2) Subjekti iz 1., 2. in 3. točke prvega odstavka tega člena pri oblikovanju produktov za potrošnike, njihovem dajanju na trg in pregledovanju v celoti upoštevajo določbe smernic. Subjekti iz 1., 2. in 3. točke prvega odstavka tega člena morajo zagotoviti upoštevanje določb smernic s strani njihovih distributerjev in zunanjih izvajalcev.

(3) Banka Slovenije bo pri opravljanju nalog in pristojnosti nadzora v skladu z ZBan-2, Uredbo (EU) št. 575/2013, ZPlaSS in ZPotK-2 v celoti upoštevala določbe smernic v delu, v katerem se nanašajo na izvajanje nalog in pooblastil pristojnega organa.

1. **člen**

**(Uveljavitev sklepa)**

Ta sklep začne veljati naslednji dan po njegovi objavi v Uradnem listu Republike Slovenije, uporablja pa se od 3. januarja 2017.

Ljubljana, dne 8. 12. 2016

Boštjan Jazbec

predsednik

Sveta Banke Slovenije

**Sklep o spremembi Sklepa o uporabi Smernic o nadzoru in ureditvi upravljanja bančnih produktov** (Uradni list RS, št. 12/17)vsebuje naslednjo končno določbo:

"2. člen

(uveljavitev sklepa)

Ta sklep začne veljati naslednji dan po njegovi objavi v Uradnem listu Republike Slovenije.".